|  |  |  |  |
| --- | --- | --- | --- |
| Hajdúszoboszlói Polgármesteri HivatalÖnkormányzati Iroda4200 Hajdúszoboszló, Hősök tere l. www.hajduszoboszlo.eu | | | **25.**  ………………………  sorszám |
| Ügyiratszám: HSZ/16187/2024  A 2024. július 4-i képviselő-testületi ülés jegyzőkönyvének melléklete | Ügyintéző: | aláíró | |
| Törvényességi ellenőrzést végezte (jegyző/aljegyző kézjegye): |  | |
| Megtárgyalja (bizottságok megnevezése): | Városfejlesztési és Műszaki Bizottság; Jogi, Igazgatási és Ügyrendi Bizottság | |
| Döntés jellege: | minősített többség (Mötv. 42. § 1. pontja alapján) | |

**E L Ő T E R J E S Z T É S**

**Hajdúszoboszló Város Önkormányzata Képviselő-testületének 13/2013. (V. 9.) a közösségi együttélés alapvető szabályairól és ezek elmulasztásának jogkövetkezményeiről szóló önkormányzati rendelete módosításáról**

**Tisztelt Képviselő-testület!**

**Tisztelt Bizottságok!**

A Hajdú-Bihar Vármegyei Kormányhivatal a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 132. § (2) és (3) bekezdésében biztosított törvényességi felügyelet körében eljárva, a 2023. évi intézményi munkaterv szerint feladatnak megfelelően megvizsgálta Hajdúszoboszló Város Önkormányzat Képviselő-testületének a közösségi együttélés alapvető szabályairól és ezek elmulasztásának jogkövetkezményeiről szóló 13/2013. (V. 9.) önkormányzati rendeletét (továbbiakban: R.) és az alább részletezett javaslatokat (HB/11-TÖRV/00454-1/2024. számú szakmai segítségnyújtás) fogalmazta meg:

1. Az R. bevezető részének felülvizsgálata és módosítása indokolt – vélhetőleg elírás miatt -, mivel a közösségi együttélés alapvető szabályai, valamint ezek elmulasztásának jogkövetkezményeit szabályozó rendeletek esetében a megfelelő felhatalmazást adó rendelkezés az Mötv. 143. § (4) bekezdés d) pontja.

2. A hulladékról szóló 2012. évi CLXXXV. törvény (Ht.) 84-86. §-ai és a hulladékgazdálkodási bírság mértékéről, valamint kiszabásának és megállapításának módjáról szóló 271/2001. (XII. 21.) Korm. rendelet (Korm. rendelet) 2. § (1) bekezdése alapján hulladékgazdálkodással, közterület tisztántartásával kapcsolatos jogszabályban foglaltak megsértése esetén a hulladékgazdálkodási hatóság hulladékgazdálkodási bírságot, valamint a jegyző hulladékgazdálkodási bírságot helyszíni bírságként szabhat ki. Fentiek alapján a következő rendelkezések felülvizsgálata és módosítása szükséges: - R. 2. § (1) bekezdés a) pont [amely a helyi környezet és természet védelméről szóló 18/2003. (X. 20.) önkormányzati rendelet (a továbbiakban: R1.) 3. § (1) és (5) bekezdéseire utal], - 2. § (1) bekezdés k) pont (lomhulladék), - 2. § (3) bekezdés a) pontja (építési törmelék), - 5. § (1) bekezdés e) pont (hulladék).

3. Az R. 2. § (1) bekezdés a) pontjának felülvizsgálata szükséges, tekintettel arra, hogy az R1. 3. § (10) bekezdésében rögzített rovar- és rágcsálóírtást előírő rendelkezés magasabb szintű jogszabályban, az egészségügyről szóló 1997. évi CLIV. törvény 73. §-ában valamint a fertőző betegségek és járványok megelőzése érdekében szükséges járványügyi intézkedésekről szóló 18/1998. (VI. 3.) NM rendelet 36. § (5) bekezdésében szabályozva van.

4. A szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény (a továbbiakban: Szabs.tv.) 224. § (1) bekezdése rendelkezik a közúti közlekedési szabályok kisebb fokú megsértéséről, amely értelmében aki a közúti közlekedés szabályairól szóló 1/1975. (II. 5.) KPM-BM együttes rendeletben (a továbbiakban: KRESZ) meghatározott közúti közlekedés szabályait megszegi, ha a 217-222. §-a szerinti szabálysértés nem valósul meg, szabálysértést követ el. Fentiekre, valamint a közúti közlekedésről szóló 1988. évi I. törvény (a továbbiakban: Kktv.) 29. §, 29/B. §-aira és a közúti közlekedésről szóló 1988. évi I. törvény végrehajtásáról szóló 30/1988. (IV. 21.) MT rendeletre, az R. 2. § (2) bekezdés b), c), e) pontok felülvizsgálata szükséges.

5. Az R. 2. § (3) bekezdés b) pontja, valamint a 3. § c) pontja a rongálás tényállásáról rendelkezik. A rongálást a kár értékétől függően a Szabs.tv. 177. § (1) bekezdés b) pontja szabálysértésként, vagy a Büntető Törvénykönyvről szóló 2012. évi C. törvény 371. §-a vétségként, illetve bűntettként szabályozza, ezért a rendelkezések felülvizsgálata javasolt.

6. Az R. 4. § (3) bekezdésének felülvizsgálata szükséges, tekintettel arra, hogy az R1. V. fejezetében foglalt 24. § (6) bekezdésében rögzített tényállás esetén a levegő védelméről szóló 306/2010. (XII. 23.) Korm. rendelet alapján a környezetvédelmi hatóság levegőtisztaság-védelmi bírságot szab ki.

7. Az R. 4. § (4) bekezdés a) és c) pontjának módosítása indokolt, tekintettel arra, hogy már hatálytalan önkormányzati rendeletekre hivatkoznak (a települési szilárd hulladékról szóló 7/2015. (II. 19.), valamint az állati hulladék kezelésével kapcsolatos közszolgáltatás szabályainak meghatározásáról szóló 11/2008. (VI. 12.) önkormányzati rendeletek).

8. Az R. 4. § (4) bekezdés b) pontja szerint közösségi együttélés alapvető szabályait sértő magatartást követ el, aki a nem közművel összegyűjtött háztartási szennyvíz begyűjtésére vonatkozó közszolgáltatásról szóló 25/2015. (IX. 10.) önkormányzati rendeletben foglalt szabályokat megsérti és igénybevételi kötelezettséget megsérti. A vízgazdálkodásról szóló 1995. évi LVII. törvény 44/J. § (1)-(3) bekezdése szerint, ha az ingatlantulajdonos vagy a közszolgáltató a nem közművel összegyűjtött háztartási szennyvízzel kapcsolatos tevékenységét jogszabálytól vagy a bejelentésben foglaltaktól eltérő módon végzi, közszolgáltatási bírságot köteles fizetni. A közszolgáltatási bírságot a vízügyi hatóság szabja ki a jegyző kezdeményezése alapján. Az (1) bekezdésben meghatározott cselekmény elkövetésétől számított öt éven túl bírság kiszabására nincs lehetőség, kivéve, ha a cselekmény a jogszerűtlen állapot fenntartásával valósul meg. Ebben az esetben az elévülés mindaddig nem kezdődik meg, amíg a jogszerűtlen állapot fennáll. A bírság kiszabására a vízügyi hatóságnak a cselekményről való tudomásszerzésétől számított egy éven belül van lehetősége. Fentiekre tekintettel indokolt az R. 4. § (4) bekezdés b) pontjának hatályon kívül helyezése.

9. Az R. 5. § (2) bekezdésének felülvizsgálata szükséges az alábbiakra tekintettel. A temetkezés szabályait a temetőkről és a temetkezésről szóló 1999. évi XLIII. törvény (a továbbiakban: Ttv.), valamint a Ttv. végrehajtásáról szóló 145/1999. (X. 1.) Korm. rendelet szabályozza. A Ttv. 7. § (1) bekezdése szerint a temető fenntartásával és üzemeltetésével összefüggő feladatok ellátását a temetkezési szolgáltatást engedélyező hatóság ellenőrzi. Fenti jogszabályok, valamint az egészségügyi hatósági és igazgatási tevékenységről szóló 1991. évi XI. törvény alapján a temetkezéssel kapcsolatos ellenőrzési tevékenységet a népegészségügyi szervek végzik, és ennek keretében döntenek bírság kiszabásáról és egyéb szankciók alkalmazásáról.

10. Az R. 6. § b) pontjának hatályon kívül helyezése indokolt, figyelemmel a Szabs.tv. 196. § (1) bekezdés b) pontjára, a Kúria Köf. 5.052/2015/2. valamint Köf. 5.026/2017/3. határozataira.

11. Az R. 4. § (1) bekezdés b) pontjának felülvizsgálata indokolt, tekintettel arra, hogy közterületen a fás szárú növény kivágásának szabályait és jogkövetkezményeit a fás szárú növények védelméről szóló 346/2008. (XII. 30.) Korm. rendelet 6. §-a rendezi.

12. Az R. 2. § (2) bekezdés a) pontja a közterületek felbontásáról és közúton folyó munkákról, valamint nem közlekedési célú igénybevételéről szóló 3/2011. (I. 20.) önkormányzati rendeletre (a továbbiakban: R2.) utal. Javasolt az R2. felülvizsgálata, tekintettel arra, hogy az R2. bevezetőjében megjelölt, magasabb szintű jogszabályok - a Kktv. kvételével - hatályukat vesztették.

Fentiek alapján az érintett rendeletek felülvizsgálata megtörtént, Azokban az esetekben, ahol a bekövetkezett jogszabályváltozások azt indokolttá teszik, az előterjesztett javaslat (2. melléklet) tartalmazza a módosító, illetve hatályon kívül helyező rendelkezést. A 12. pont tekintetében további felülvizsgálat elvégzése indokolt, ezért arra vonatkozóan az előterjesztett tervezet nem tartalmaz rendelkezést. Kérem a Tisztelt Képviselő-testületet, hogy a rendelettervezetet megtárgyalni és elfogadni szíveskedjen.

Hajdúszoboszló, 2024. június 27.

dr. Morvai Gábor

jegyző

1. *melléklet*

**ELŐZETES HATÁSVIZSGÁLAT**

előzetes hatásvizsgálat a jogalkotásról szóló 2010. évi CXXX. törvény 17. § (2) bekezdése alapján a szabályozás várható következményeiről

|  |  |
| --- | --- |
| Rendelet-tervezet megnevezése | Hajdúszoboszló Város Önkormányzata Képviselő - testületének …/2024. (VI. 4.) önkormányzati rendelete a közösségi együttélés alapvető szabályairól és ezek elmulasztásának jogkövetkezményeiről szóló 13/2013. (V. 9.) önkormányzati rendelete módosításáról |
| Társadalmi hatás | nincs |
| Gazdasági hatás | nincs |
| Költségvetési hatás | nincs |
| Környezeti következmények | nincs |
| Egészségi következmények | nincs |
| Adminisztrációs terhek | nincs |
| A rendelet megalkotásának szükségessége | Magasabb szintű jogszabályoknak való megfelelés, a törvényességi felügyelet szakmai segítségnyújtása alapján. |
| A jogalkotás elmaradásának várható következményei | A magasabb szintű jogszabállyal ellentétes önkormányzati rendelet esetén törvényességi felügyeleti intézkedés várható. |
| A rendelet alkalmazásához szükséges | |
| - személyi feltételek | rendelkezésre állnak |
| - szervezeti feltételek | rendelkezésre állnak |
| - tárgyi feltételek | rendelkezésre állnak |
| - pénzügyi feltelek | rendelkezésre állnak |

Az előzetes hatásvizsgálat eredményét mérlegelve, a jogalkotás alapvető követelményeinek figyelembevételével megállapításra került, hogy a jogszabály megalkotása a szabályozási cél eléréséhez feltétlenül szükséges.

Hajdúszoboszló, 2024. június 27.

Dr. Morvai Gábor

jegyző

1. *melléklet*

**„Hajdúszoboszló Város Önkormányzata Képviselő-testületének .../2024. (VII. 4.) önkormányzati rendelete**

**a közösségi együttélés alapvető szabályairól és ezek elmulasztásának jogkövetkezményeiről szóló 13/2013. (V. 09.) önkormányzati rendelet módosításáról**

Hajdúszoboszló Város Önkormányzata Képviselő-testülete Magyarország helyi önkormányzatairól szóló 2011. évi CLXXXIX. törvény 143. § (4) bekezdés d) pontjában kapott felhatalmazás alapján, Magyarország Alaptörvénye 32. cikk (1) bekezdés a) pontjában meghatározott feladatkörében eljárva - Hajdúszoboszló Város Önkormányzata Képviselő-testületének Városfejlesztési és Műszaki, valamint Jogi, Igazgatási és Ügyrendi Bizottságának véleményének kikérésével - a közösségi együttélés alapvető szabályairól és ezek elmulasztásának jogkövetkezményeiről szóló 13/2013. (V. 09.) önkormányzati rendelete módosításáróla következőket rendeli el:

**1. §**

(1) A helyi környezet és a természet védelméről szóló 18/2003 (X.16.) önkormányzati rendelet 3. § (1) bekezdése helyébe a következő rendelkezés lép:

„(1) A város területén lévő ingatlanok tulajdonosai, használói kötelesek ingatlanukat rendben tartani, gyomtól megtisztítani.”

(2) A helyi környezet és a természet védelméről szóló 18/2003 (X.16.) önkormányzati rendelet 3. § (5) bekezdése helyébe a következő rendelkezés lép:

„(5) A szórakoztató- és vendéglátóhelyek, valamint az üzletek előtti közterületet az üzemeltető köteles tisztán tartani.”

**2. §**

Hatályát veszti a helyi környezet és a természet védelméről szóló 18/2003 (X.16.) önkormányzati rendelet

*a)* 3. § (10) bekezdése,

*b)* 24. § (6) bekezdése.

**3. §**

A közösségi együttélés alapvető szabályairól és ezek elmulasztásának jogkövetkezményeiről szóló 13/2013. (V. 9.) önkormányzati rendelet bevezető része helyébe a következő rendelkezés lép:

„Hajdúszoboszló Város Önkormányzatának Képviselő-testülete Magyarország helyi önkormányzatairól szóló 2011. évi CLXXXIX. törvény 143. § (4) bekezdés d) pontjában kapott felhatalmazás alapján, az Alaptörvény 32. cikk (1) bekezdésének a) pontjában, valamint Magyarország helyi önkormányzatairól szóló 2011. évi CLXXXIV. törvény 8. § (1) bekezdés b) pontjában meghatározott feladatkörében eljárva a közösségi együttélés alapvető szabályairól és ezek elmulasztásának jogkövetkezményeiről - Hajdúszoboszló Város Önkormányzata Képviselő-testületének Ügyrendi, Igazgatási, Jogi Bizottságának véleményének kikérésével - az alábbi rendeletet alkotja:”

**4. §**

Hatályát veszti a közösségi együttélés alapvető szabályairól és ezek elmulasztásának jogkövetkezményeiről szóló 13/2013. (V. 9.) önkormányzati rendelet

*a)* 2. § (1) bekezdés k) pontja,

*b)* 2. § (2) bekezdés b) és c) pontja,

*c)* 2. § (2) bekezdés e) pontja,

*d)* 2. § (3) bekezdés a) és b) pontja,

*e)* 4. § (1) bekezdése,

*f)* 4. § (3) és (4) bekezdése,

*g)* 5. § (1) bekezdés e) pontja,

*h)* 5. § (2) bekezdése,

*i)* 6. § b) pontja.

**5. §**

Ez a rendelet 2024. július 5-én lép hatályba.”